331Manase o ne a le dinyaga di le 15, fa a nna kgosi; a busa dinyaga di le 55 kwa Jerusalema. 2A dira tse di bosula mo matlhong a Morena, tse di tshwanang le makgapha a baheitane ba Morena o neng a ba lelekile fa pele ga Baiseraele.
3A boela a tsosa dithota tsa tlhabelo tse Hesekia rraagwe o neng a di digile, a agela boBaale dialetare, a dira medimako ya Ašera, a ba a obamela lesomo lotlhe la legodimo, a le direla.
4Le gona a aga dialetare tsa medimo kwa Ntlong ya Morena, e Morena o buileng ka ga yona a re: “Leina la me le tla nna kwa Jerusalema ka bosakhutleng.”
1 Dikg. 9:3
5O bile a agela lesomo lotlhe la legodimo dialetare mo malapeng a mabedi a Ntlo ya Morena. 6Ke ene yo o neng a ralatsa bomorwawe molelo kwa mogorogorong wa Morwa-Hinome, a dira tsa mereo ya boloi le tsa botlhodi le tsa neelelo, a tlhoma ba ba buang le baswi le baitseanape; a dira tse dintsi tse di bosula mo matlhong a Morena go mo gakatsa. 7Le gona a dira modimo wa seseto, a o emisa mo Ntlong ya Modimo, e Modimo o buileng ka ga yona le Dafita le Salomo morwawe wa re: “Ke mo Ntlong e le mo Jerusalema yo ke mo tlhophileng mo ditsong tsotlhe tsa Iseraele fa ke tla bayang leina la me teng ka bosakhutleng. 8Mme ga nkitla ke tlhola ke tlosa dinao tsa Baiseraele mo nageng e ke e neetseng borraeno. Ke raya fela, fa ba tlhokomela go dira tsotlhe tse ke di ba laetseng ka Moše, e bong molao otlhe le ditaolo le ditshiamelo.” 9Mme Manase a timetsa Bajuta le baagi ba Jerusalema gore ba dire bosula bogolo go baheitane ba Morena o neng a ba nyeleditse fa pele ga Baiseraele.
10Ke fa Morena a bua le Manase le morafe wa gagwe, mme ba se ka ba ela tlhoko. 11Ka moo Morena a ba bololetsa balaodi ba mephato ya kgosi ya Asiria, ba tshwara Manase ka dikobe, ba mmofa dinao ka dikeetane ba mo isa kwa Babele. 12Mme ya re a le mo tlalelong, a kopa bopelotlhomogi mo Moreneng, Modimo wa gagwe, a ikokobetsa thata fa pele ga Modimo wa borraagwe; 13a o rapela, mme wa mo rapelesegela, wa utlwa mokokotlelo wa gagwe, wa mmusetsa kwa Jerusalema le mo bogosing jwa gagwe. Ke fa Manase a lemoga gore Modimo ke one Morena.
14Morago ga moo a aga lobota lwa ka kwa ntle lwa motse wa ga Dafita go pota nokana ya Kihone ntlheng ya bophirima mo molapong le go fitlha kwa Kgorong ya Ditlhapi; a lo potolosa thota ya Ofele, a lo godisa thata, a ba a baya balaodi ba mephato mo metseng yotlhe e e femetsweng ya Juta. 15A ba a tlosa medimo ya seeng le modimo wa seseto mo Ntlong ya Morena le dialetare tsotlhe tse o neng a di agile mo thabeng ya Ntlo ya Morena le mo Jerusalema, a di latlhela kwa ntle ga motse. 16A ba a baakanya aletare ya Morena, a dira ditlhabelo tsa tebogo le tsa pako mo go yona; a ba a laela Bajuta gore ba direle Morena, Modimo wa Iseraele. 17Le gale batho ba ne ba sa ntse ba dira ditlhabelo mo dithoteng tsa tlhabelo, mme e le tsa Morena, Modimo wa bone, fela.
18Ditirafalo tse dingwe tsa ga Manase le thapelo ya gagwe go Modimo wa gagwe le mafoko a baboni ba ba buileng nae ka taelo ya Morena, Modimo wa Iseraele, kana di kwadilwe mo ditirafalong tsa dikgosi tsa Iseraele. 19Mme thapelo ya gagwe le ka fa a utlwilweng ka teng le boleo jotlhe jwa gagwe le boikanyologo jwa gagwe le mafelo kwa o neng a aga dithota tsa tlhabelo, a tlhoma medimako ya Ašera le medimo ya diseto teng, a ise a ikokobetse, kana tsona di kwadilwe mo ditirafalong tsa baboni. 20Mme Manase a robala le borraagwe, a fitlhwa fa ntlong ya gagwe, mme Amone morwawe a nna kgosi mo boemong jwa gagwe.
21Amone o ne a le dinyaga di le 22, fa a nna kgosi; a busa dinyaga di le pedi kwa Jerusalema. 22A dira tse di bosula mo matlhong a Morena jaaka go ne go dirile Manase rraagwe. Amone a tlhabela medimo ya diseto yotlhe e e neng e dirilwe ke Manase rraagwe a e direla. 23Mme a se ka a ikokobetsa fa pele ga Morena jaaka go ne ga dira Manase rraagwe, mme ene Amone a godisa molato fela.
24Mme batlhanka ba gagwe ba mo tsosetsa moferefere, ba mmolaela mo ntlong ya gagwe. 25Ke fa batho ba kwa nageng ba bolaya botlhe ba ba neng ba tsoseditse kgosi Amone moferefere; batho ba kwa nageng ba dira Josia morwawe kgosi mo boemong jwa gagwe.
tsn_Latn tsn_Latn tsn_Latn nso_Latn tsn_Latn tsn_Latn tsn_Latn tsn_Latn tsn_Latn tsn_Latn